b'\n_START_ARTICLE_\nFranjo \xc5\xa0eper\n_START_SECTION_\nBakgrunn\n_START_PARAGRAPH_\nFranjo \xc5\xa0eper ble f\xc3\xb8dt i Osijek, men i 1910 flyttet familien til Zagreb. Faren Vjekoslav var skredder og hans mor Marija sydame. \xc5\xa0eper utdannet seg i filosofi og teologi i Zagreb og ved Gregoriana i Roma.\n_START_SECTION_\nPrest\n_START_PARAGRAPH_\nHan ble presteviet den 26. oktober 1930 sammen med sin senere forgjenger som erkebiskop av Zagreb, Alojzije Stepinac. Han virket som prest i erkebisped\xc3\xb8mmet Zagreb mellom 1930 og 1934, og deretter som rettsvikar (officialis) og personlig sekret\xc3\xa6r for erkebiskopen frem til 1941. Fra 1941 til 1954 var han s\xc3\xa5 rektor for presteseminaret i Zagreb, mellom 1951 og 1954 virket han ogs\xc3\xa5 som prest.\n_START_SECTION_\nBiskop, erkebiskop\n_START_PARAGRAPH_\nI 1954 utnevnte pave Pius XII ham til koadjutorerkebiskop i Zagreb, og da Stepinac d\xc3\xb8de i 1960 etterfulgte han ham i embedet. Han deltok p\xc3\xa5 det annet Vatikankonsil mellom 1962 og 1965.\n_START_SECTION_\nKardinal\n_START_PARAGRAPH_\nI 1965 ble han kreert til kardinalprest av pave Paul VI, med tittelkirken Santi Pietro e Paolo a Via Ostiense. Tre \xc3\xa5r senere ble han utnevnt til prefekt for Kongregasjonen for trosl\xc3\xa6ren. \xc5\xa0eper stod bak dokumentet Mysterium Ecclesiae, som var avfattet for \xc3\xa5 reorientere ekklesiologien i den postkosili\xc3\xa6re tid. \xc5\xa0eper var ogs\xc3\xa5 president for den internasjonale teologiske kommisjon fra den ble opprettet til april 1969._NEWLINE_I 1974 publiserte Troskongregasjonen en \xc2\xaberkl\xc3\xa6ring om provisert abort\xc2\xbb, som atter gjentok Kirkens motstand mot slik abort etter publikasjonen av Humanae Vitae. Senere fulgte dokumentet Persona Humana om seksualetikk._NEWLINE_I 1976 var han ansvarlig for dokumentet Inter Insigniores som avviste ordinasjon av kvinner i Den katolske kirke. I 1980 skrev han kongregasjonens erkj\xc3\xb8ring om eutanasi._NEWLINE_I hans embedstid falt ogs\xc3\xa5 blant annet tiltaket som i 1979 tok det kirkelige l\xc3\xa6reoppdrag (Missio canonica) fra den sveitsiske teolog  Hans K\xc3\xbcng.  _NEWLINE_Han deltok i konklavet august 1978 som valgte pave Johannes Paul I, og i konklavet oktober 1978 som valgte pave Johannes Paul II._NEWLINE_Den 25. november 1981 gikk han av som prefekt, og d\xc3\xb8de kort tid etter, den 30. desember samme \xc3\xa5r, i Roma. Han ble begravet i katedralen i Zagreb.'